ข่าวที่ 23/2562 19 มิถุนายน 2562

**ธ.ก.ส. เปิดตลาดนัดวายุภักษ์รักประชาชน ครั้งที่ 2**

**ธ.ก.ส. ร่วมกับสถาบันการเงินเฉพาะกิจของรัฐ 8 แห่ง เปิดตลาดนัดวายุภักษ์ รักประชาชน ครั้งที่ 2 ประจำปี 2562 สนับสนุนผู้ประกอบการ SMAEs และผู้มีบัตรสวัสดิการแห่งรัฐให้มีอาชีพ สร้างรายได้ตามนโยบายกระทรวงการคลัง โดยมีร้านค้าที่เข้าร่วมงานกว่า 90 บูธ พร้อมโปรโมชั่นพิเศษและกิจกรรมสนับสนุนการลดใช้ถุงพลาสติกลดปัญหาสิ่งแวดล้อมภายในงาน ณ บริเวณด้านหน้า ธ.ก.ส. สำนักงานใหญ่ บางเขน ระหว่างวันที่ 26-28 มิถุนายน 2562 นี้**

**นายสมเกียรติ กิมาวหา ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.)** เปิดเผยว่า ธ.ก.ส. ได้ร่วมมือกับสถาบันการเงินเฉพาะกิจของรัฐ (SFIs) 8 แห่ง จัดโครงการ **ตลาดนัดประชารัฐวายุภักษ์รักประชาชน** ครั้งที่ 2 ประจำปี 2562 ซึ่งกำหนดจัดตลาดเป็นเวลา 3 วัน ตั้งแต่ 26 -28 มิถุนายน 2562 โดยมีวัตถุประสงค์เพื่อเป็นสถานที่ให้ประชาชน ผู้ประกอบการ เกษตรกรทั่วไปและผู้ถือบัตรสวัสดิการแห่งรัฐเป็นพื้นที่จัดจำหน่ายสินค้าเป็นการเพิ่มโอกาสในการสร้างรายได้ ส่งผลให้มีเงินหมุนเวียนในระบบเศรษฐกิจเพิ่มมากขึ้น กิจกรรมภายในงานประกอบด้วยบูธจำหน่ายสินค้ากว่า 90 บูธ คัดสรรสินค้าคุณภาพเกรดพรีเมี่ยมจากทั่วประเทศมาจำหน่าย อาทิ เนื้อโคขุน ผลิตภัณฑ์แปรรูปโคขุน จากสหกรณ์การเกษตรหนองสูง จังหวัดมุกดาหาร ผลิตภัณฑ์ผ้าขาวม้าบ้านภูโฮมสเตย์ จังหวัดมุกดาหาร ผ้าย้อมคราม จังหวัดนครพนม เสื้อผ้าหม้อฮ่อม จังหวัดแพร่ ก๋วยเตี๋ยวสุโขทัย กาแฟโกปี๋ บ้านทองอิน จังหวัดประจวบคีรีขันธ์ ผลิตภัณฑ์เครื่องนอนยางพารา จากจังหวัดบึงกาฬ และชุมพร นอกจากนั้นยังมี ผัก ผลไม้ ไข่ไก่ และข้าวออแกร์นิค จากทั่วประเทศ **พิเศษ! เฉพาะงานนี้ โปรโมชั่น** **"ยิ่งซื้อ ยิ่งลด"** เมื่อชำระค่าสินค้าผ่าน QR Code น้องหอมจัง ตังค์เยอะ หรือใช้บัตรเดบิต ธ.ก.ส. ซื้อสินค้าผ่านเครื่อง EDC ภายในงานตลาดนัดประชารัฐวายุภักษ์รักประชาชน   
รับคูปองส่วนลดเงินสดทันที สำหรับซื้อสินค้าในครั้งต่อไป จำกัด 1 สิทธิ์/e-Slip/คน/วัน จำนวน 200 คูปอง/วัน และ **โปรโมชั่น "ฟรี 3 ต่อ ฟรีค่าบัตร ฟรีค่ารายปี ฟรีกระเป๋าล้อลาก"** สำหรับลูกค้าใหม่หรือลูกค้าที่ไม่เคยมีบัตร ATM ธ.ก.ส. ฟรี 3 ต่อ ต่อที่ 1 ฟรีค่าบัตร ต่อที่ 2 ฟรีค่าธรรมเนียมรายปี และต่อที่ 3 ฟรีกระเป๋าล้อลาก เพียงเปิดบัตรเดบิต ธ.ก.ส. ลงทะเบียน ธ.ก.ส. A-Mobile เปิดบัญชี/ฝากเงินเพิ่ม 5,000 บาทขึ้นไป และคงยอด 3 เดือน และสำหรับลูกค้าเดิมที่มีบัตร ATM ธ.ก.ส. เมื่อนำบัตรเดิมมาเปลี่ยนเป็นบัตร ATM แบบ Chip Card หรือบัตรเดบิต ธ.ก.ส. ฟรีค่าธรรมเนียมเปลี่ยนบัตร นอกจากนี้ เพื่อร่วมรณรงค์และสนับสนุนการงดใช้ถุงพลาสติกในตลาด ธ.ก.ส.มอบสิทธิพิเศษสำหรับผู้ซื้อสินค้าผ่าน QR Code ตั้งแต่ 800 บาทขึ้นไปภายในวันเดียวกัน สามารถนำมาแลกรับถุงผ้าลดโลกร้อนสารพัดประโยชน์ได้ที่กองอำนวยการทันที 1 ใบ

“ขอเชิญชวนพี่น้องประชาชนร่วมชิม ชม ช้อป สินค้าจากผู้ผลิตสู่ผู้บริโภคโดยตรง ในงานตลาดนัดวายุภักษ์รักประชาชน ณ บริเวณด้านหน้า ธ.ก.ส. สำนักงานใหญ่ บางเขน 26-28 มิถุนายน 2562 เพื่อสนับสนุนสร้างรายได้ สร้างอาชีพ และเป็นกำลังใจให้แก่เกษตรกรและผู้มีรายได้น้อยได้มีโอกาสและช่องทางในการจำหน่ายสินค้าคุณภาพในราคาที่เหมาะสม” **นายสมเกียรติกล่าว**   
 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*